**‏2.1.2022**

**לכבוד:**

**ראש העיר, מר אבי גרובר**

**במייל**.

**הצעה לסדר:   
סיוע משפטי ותכנוני לצורך הסדרת השימוש במבני דת- בתי הכנסת**

**רקע-**

1. כמחזיק תיק הדת, הנני פועל בין היתר, ע"מ לסייע לבתי הכנסת לשמר את פעילותם כמוקדי תפילה וכינוס ציבוריים בכל ימות השנה והחגים. כידוע, בכל שנותיו של עם ישראל, בתי הכנסת מקיימים סביבם הוויה קהילתית הנוהגת רבות בשנים מאז היווסדה של כל עיר ועיר.
2. ברקע הדברים, בתי הכנסת בכל עיר ועיר הוקמו עם הקמת המדינה על גבי שטחים שניתנו על ידי הרשויות לקהילות ולעדות אשר בראשם עמדו נציגים חדורי מוטיבציה שכל רצונם היה להטיב עם הציבור ומתוך התנדבות נטלו על כתפם את עול הגבאות. במסגרת אישורי שימוש שניתנו ע"י מועצת רמת השרון בקרקעות שבבעלותה, הוקמו כ37 בתי כנסיות אשר רובן נבנו ע"י גורמים פרטיים מכספי תרומות, מגבית הקהילות, תרומות נדיבים ועל ידי הגבאי אשר מטרתם היתה לשמר את המסורת סביב בית הכנסת הקהילתי ואף ניתנו היתרי בניה באופן ישיר לגבאים, חלקם נבנו על שצ"פים ובחלקם חריגות בניה מההיתר המקורי.
3. בכדי להסדיר את פעילות בתי הכנסת הקיימים, בהתאם להחלטת מועצת העיר מס' 11 שהתקיימה ביום 16.6.2020, ובישיבת מועצה מס' 19 מיום 2.8.2020 אישרה מועצת העירייה קריטריונים להקצאת קרקעות ומבנים - להפעלת בתי כנסת בעיר.
4. הליך הסדרת השימוש במבנה כפוף להגשת בקשה להקצאת קרקע מול אגף הנכסים של העירייה, וע"פ נהלי משרד הפנים בחוזרי מנכ"ל לנוהל ההקצאות השונים, מותנה כי ההגשה תוגש אך ורק ע"י עמותה בלבד.

1. **בעיר ישנם 2 בתי כנסת בלבד (מתוך כ37) אשר הושלם בהם הליך הקצאה. יתר בתי הכנסת אינם מאוגדים כיום תחת עמותה וכפועל יוצא, השימוש במבנה בית הכנסת כיום עדיין לא יכול להיות מוסדר, על אף שנדרשת הסדרה על פי החוק ועל פי נוהל משרד הפנים.**
2. עפ"י החלטת המועצה בקריטריונים שאושרו, בית כנסת המופעל ללא עמותה, תינתן לו תקופה בת שנתיים להתאגד ולהקים עמותה מול רשם העמותות.
3. **יחסי הגומלין של בית הכנסת עם הרשות המקומית בכל הנוגע להסדרת הקצאה של הקרקע עליה יושב בית הכנסת אינם יכולים להתאפשר ועל כן נדרשת מעורבות של הרשות לסייע לתהליך.**
4. בימים אלו אני פועל לכינוס גבאי כלל בתי הכנסת על מנת להשמיע להם על הצורך בהסדרת הקרקע וברור הוא כי הדבר ייפול עליהם כרעם ביום בהיר ויטיל עליהם לחץ רב.
5. ידוע כי בתי הכנסת מופעלים כיום על ידי גבאים אשר מעוניינים להגיע להסדר ואין להם את הידע והאמצעים לכך.
6. לצד זה, לא ניתן להתעלם מן העובדה כי מדובר כאן במבנה ציבורי שהוא מפעל חיים של אותם מתפללים אשר השקיעו בו כספים במשך כל חייהם, וזהו ביתם השני. היום לראשונה הם נדרשים לעמוד מול הרשות ולבקש רשות שימוש בקרקע.
7. אין המדובר בעוד יישות פרטית הנדרשת להתאגד כעמותה לצורך הסדרת קרקע. לסוגיה ישנו אופי ציבורי מובהק הדורש את עזרת הרשות בהאצת ודחיפת התהליך.
8. על מנת לרכך את הקושי ולגייס את הגבאים לטובת ההליך התיקני, אני מציע כדלקמן:

**הצעה להחלטה-**

1. העריה באמצעות היועמ"ש, תשכור שירותי משרד עו"ד אשר ילוו את הגבאים בתהליך פתיחת העמותה לכל בית כנסת ולאחריו בפתיחת בתהליך הבקשה להקצאת קרקע מול אגף הנכסים. כך, כל העניינים המשפטיים יעמדו סביב גורם מקצועי שיהווה כתובת מעשית להפיכת התהליך לביצוע מעשי ומיידי ולמניעת עיכובים. כלל השאלות, הלבטים והביצועים יופנו לנותן השירות אשר יתן מענה מקצועי משפטי לגבאים עד לסיום התהליך. מן הצד השני, העריה תעמוד בהתנהלות מול משרד עו"ד אחד במקום מול 40 גבאים והדבר ייעל את ההתנהלות והעדכון בדבר סטטוס של כל בית כנסת.
2. העריה תשכור שירותי אדריכל או מהנדס אשר יסייעו בייעוץ להסדרת חריגות הבניה הקיימות במבנים ונבנו כטלאי על טלאי במשך עשרות השנים.

**יעקב קורצקי**

**סגן ראש העיר**

**סיעת 'אח'**